**Nacionalno preverjanje znanja v šolskem letu 2020/21**

V šolskem letu 2020/21 se bo nacionalno preverjanje znanja (v nadaljevanju NPZ) skladno z zakonodajnimi podlagami izvedlo v 6. in 9. razredu osnovne šole, v časovnih terminih, ki so določeni s šolskim koledarjem (4. maj učni jezik, 6. maj matematika, 10. maj tuji jezik v 6. razredu oz. tretji predmet v 9. razredu). NPZ se bo poskusno izvedel tudi v 3. razredu, in sicer na 142 osnovnih šolah, ki so se v poskus prostovoljno vključile.

V lanskem šolskem letu je NPZ odpadel, saj so se učenci v času, ko je bilo predvideno, šolali od doma, situacija, povezana s COVID-19 je bila za vse nova, epidemiološko stanje pa nepredvidljivo. Priprave na izvedbo NPZ v šolskem letu 2020/21 je Državna komisija za vodenje NPZ (v nadaljevanju DK) v sodelovanju s predmetnimi komisijami, MIZŠ in Državnim izpitnim centrom pričela že junija 2020 s pripravo klasičnih preizkusov znanja na papirju in tudi s pripravo t. i. elektronskega preverjanja znanja, ki bi ga uporabili, v kolikor klasičen NPZ v šolskem letu 2020/21 ne bi bil izvedljiv. Priprava elektronskega preverjanja je bila hkrati umeščena v kontekst potreb po razvoju sistemskih orodij za preverjanje in ocenjevanje znanja, ko izobraževanje poteka na daljavo.

Po sestanku z ravnatelji, ki je bil organiziran v začetku marca 2021 in na katerem so ravnatelji podali mnenja in podatke o opremljenosti šol s tehnično opremo, o prostorskih stiskah in o kadrovskih težavah posameznih šol ter glede na ugodnejšo epidemiološko situacijo, je bila sprejeta odločitev, da se bo NPZ v letošnjem šolskem letu izvedel **na klasičen način, v šolskih prostorih in z natisnjenimi preizkusi znanja**. Taka izvedba bo omogočala verodostojnejše analize, razlage in primerjave dosežkov učencev s preteklimi leti, kot bi to omogočalo elektronsko preverjanje, izpeljano z e-preizkusi. Pri slednji obliki bi bilo namreč težje presoditi, kolikšen del razlik v dosežkih učencev lahko pripišemo razlikam v znanju učencev, kolikšen del pa različnim pogojem in digitalnim zmožnostim učencev. V trenutni fazi začetnega razvoja elektronskega preverjanja znanja prav tako ne bi mogli vključiti učencev, ki se izobražujejo v prilagojenem izobraževalnem programu z nižjim izobrazbenim standardom in nekaterih skupin učencev s posebnimi potrebami, ki potrebujejo tehnično prilagojene preizkuse znanja.

**Temeljni smisel NPZ** je še vedno, da vsi skupaj – učenke in učenci s starši, učitelji, ravnatelji in drugi strokovni delavci šole, pa tudi na ravni celotnega sistema vzgoje in izobraževanja – preverimo, kako uspešni smo pri doseganju ciljev in standardov, določenih z učnimi načrti, in na tej osnovi ustrezno načrtujemo nadaljnje vzgojno-izobraževalno delo. NPZ torej predstavlja dodatno informacijo o doseganju ciljev in standardov, ob informacijah, ki jih učencem posredujejo njihovi učitelji. Posebnost informacije, pridobljene iz NPZ, je primerljivost med vsemi učenci iste generacije v državi, primerljivost informacije za šole z državnim povprečjem, informacija učiteljem in šolam, v kolikšni meri so z učenci dosegli zastavljene učne cilje in celosten pregled doseganja ciljev in standardov za sistem.

**Z analizo učenčevih dosežkov** bodo učitelji in ravnatelji, ob rednem preverjanju in ocenjevanju znanja, dobili nacionalno primerljivo diagnostično informacijo o učnih potrebah posameznega učenca, kar vse skupaj predstavlja podlago za nadaljnje načrtovanje pedagoškega dela na način, da bi čim bolj zmanjšali manko v znanju. Učitelji bodo lahko tudi preverili, koliko se njihove sodbe o znanju učencev skladajo z dosežki na NPZ. Tudi starši učenca bodo dobili dodatno informacijo, na osnovi katere bodo lahko bolje spremljali otrokovo šolsko delo (npr. katere vsebine učnega načrta otrok obvlada slabše, katera pa so njegova močna področja glede na vsebino preizkusa in v primerjavi s sovrstniki v državi). V letošnjem letu bo tudi dodatno poskrbljeno za pravočasen pretok informacij o doseženih učnih ciljih in standardih pri predmetih NPZ za generacijo devetošolcev med osnovno in srednjo šolo, da bodo tudi srednješolski učitelji v naslednjem šolskem letu lahko pripravili kompenzacijske programe, s katerimi bodo nadoknadili morebitni manko v znanju zaradi pouka na daljavo.

**Poudariti želimo**, da podatki o dosežkih učencev na NPZ zaradi svojega temeljnega namena **ne morejo biti in niso namenjeni: neposrednim primerjavam med šolami, ocenjevanju kakovosti dela posamezne šole, posameznega ravnatelja ali posameznega učitelja**. Prav tako kot na šolske ocene tudi na dosežke učencev pri NPZ vplivajo različni dejavniki: npr. predznanje učencev, njihove učne zmožnosti, motiviranost za učenje, delovne navade, učne strategije, spodbude s strani staršev in drugih, socialno-ekonomski status družine ipd. Neposredne primerjave med šolami in sklepanje o kakovosti šol bi bilo letos še posebej zmotno, ker bodo na dosežke učencev močno vplivali še dejavniki, ki so povezani z dolgim obdobjem pouka na daljavo.

**Tudi neposredna primerjava s šolskimi ocenami ni ustrezna.** Bistvena razlika je v tem, da struktura zahtevnosti nalog na NPZ sledi cilju enakomerno pokriti tako lažje kot srednje in zahtevnejše učne cilje in standarde znanja, medtem ko v šolskih preizkusih praviloma polovica nalog preverja minimalne standarde. Zaradi tega so odstotki doseženih točk na NPZ običajno nižji od ocen na šolskih preizkusih. Na šolsko ocenjevanje znanja se učenci pripravljajo v šoli in doma, pred ocenjevanjem imajo še preverjanje znanja. Na NPZ pa se učenci naj ne bi posebej pripravljali, zato lahko rečemo, da z njim merimo trajnost znanja učencev – kaj so si učenci zapomnili, katero znanje so prenesli tudi iz nižjih razredov. Poudariti je potrebno tudi, da dosežek na NPZ pokaže le tisti del znanja učencev, ki ga je mogoče preveriti pisno. V njem torej ni upoštevano tisto znanje, ki ga je mogoče preveriti le ustno ali praktično (npr. govorne sposobnosti, praktično delo), kar učitelji preverjajo in ocenjujejo pri pouku posameznih predmetov. To so poglavitni razlogi, zaradi katerih dosežkov NPZ ne moremo pretvarjati ali primerjati z ocenami po običajnih kriterijih šolskega ocenjevanja.

**NPZ je prvenstveno namenjen samoevalvaciji dela posamezne šole** in ni primeren za t. i. zunanje evalvacije. Strokovni delavci šole bodo na osnovi in ob upoštevanju vseh okoliščin in podatkov (dosežki na NPZ so le eden izmed njih) ob ustreznem vodenju ravnatelja kritično analizirali dosežke učencev, svoj način dela in ga bodo po potrebi dopolnili in izboljševali.

**Informacija o dosežkih na NPZ bo v šolskem letu 2020/21 še posebej pomembna**, saj se bo možno s strokovno analizo poglobiti v dosežke letošnje generacije učencev, ki se je več mesecev izobraževala na daljavo. Preizkusi so pripravljeni na način, da bo možno pri nekaterih nalogah narediti tudi neposredno primerjavo dosežkov letošnje generacije učencev z dosežki preteklih generacij. Ob tem je treba poudariti, da NPZ ni evalvacija pouka na daljavo, saj bo na tej osnovi mogoče pridobiti le informacijo o doseženih učnih ciljih in standardih znanja letošnje generacije učencev. NPZ ne daje drugih podatkov, ki bi bili potrebni za celovito analizo izvedbe pouka na daljavo: na kakšen način je bil na posamezni šoli organiziran pouk na daljavo in kakšne pogoje so imeli učenci doma za učenje. Analizo dosežkov na NPZ pa bo možno uporabiti v okviru širše nacionalne evalvacijske študije, ki bo osnova za načrtovanje nadaljnjih sistemskih kompenzacijskih ukrepov, katerih cilj bo nadoknaditi manko v znanju učencev, ob tem pa ohraniti tiste novosti, ki so se v času pouka na daljavo izkazale kot uspešne.

Zavedamo se, da je letošnja generacija učencev imela v zadnjih dveh šolskih letih že veliko motenj v izvedbi pedagoškega procesa, zato bodo, ob ohranjanju elementov enotnosti izvedbe NPZ, ki so ključni za doseganje primerljivosti njegovih rezultatov, za letošnje šolsko leto pripravljene določene izvedbene prilagoditve NPZ, ki bodo omogočile večjo prilagodljivost umeščanja NPZ v izvajanje drugih delov pouka (npr. prilagoditev s premičnim začetkom pisanja NPZ).

**Na uvodoma omenjenem sestanku** so bili ravnatelji obveščeni tudi, da se bo od 22. 3. 2021 do 26. 3. 2021 na osnovnih šolah izvajalo **pilotno e-testiranje**, z namenom pridobitve potrebnih informacij na ravni šol in učencev za sistemski razvoj orodij za e-preverjanje in e-ocenjevanje znanja v kontekstu posodobitve izobraževalnih programov, uporabe sodobnih tehnologij in tudi morebitnih nadaljnjih potreb izobraževanja na daljavo. Učenci bodo preizkusili delovanje programa za e-preverjanje znanja, reševali različne tipe nalog, uporabljali pripadajoča orodja in pripomočke za reševanje nalog. S pilotnim e-testiranjem se ne bo preverjalo znanja učencev in se ne boanaliziralo dosežkov učencev, pač pa se bo preverjalo, kako deluje program, ko ga hkrati uporablja več tisoč učencev, kako zmogljiv je sistem v tehničnem smislu in katere so morebitne težave, ki se lahko ob tem pojavijo. Tokratna epidemija je še dodatno utrdila prepričanje, da je v okviru šolskega sistema treba krepiti digitalne zmožnosti učencev in učiteljev in k temu lahko prispeva tudi razvoj orodij za e-preverjanje in e-ocenjevanje znanja.

Tudi v letošnjem šolskem letu se dosežki učencev 9. razreda na NPZ, v primeru, da bi se ob vpisu v srednjo šolo na spodnji meji razvrstilo več kandidatov z istim številom točk iz vseh obveznih predmetov zadnjega vzgojno-izobraževalnega obdobja osnovne šole, **ne bodo upoštevali pri izbiri kandidatov**. Izbira se bo opravila na podlagi seštevka točk, pridobljenih iz zaključnih ocen 7., 8. in 9. razreda osnovne šole, pri predmetih slovenščina, matematika in prvi tuji jezik.

 Dr. Janez Vogrinc, l. r.

 predsednik Državne komisije